b"\n_START_ARTICLE_\nEpidaver\n_START_SECTION_\nZgodovina\n_START_PARAGRAPH_\nEpidaver je bil neodvisen od Argosa in ni bil vklju\xc4\x8den v Argolido do \xc4\x8dasa Rimljanov. S svojim ozemljem je ustanovil majhno de\xc5\xbeelo, imenovano Epidavrija. Domnevno ga je ustanovil ali imenoval Argolid Epidavrus in naj bi bil rojstni kraj Apolonovega sina Asklepija, zdravilca. Epidaver je znan po svojem sveti\xc5\xa1\xc4\x8du, ki je pribli\xc5\xbeno 8 km iz mesta, in svojem gledali\xc5\xa1\xc4\x8du, ki ga danes spet uporabljajo. Kult Asklepija  v Epidavru je potrjen v 6. stoletju pred na\xc5\xa1im \xc5\xa1tetjem, ko starej\xc5\xa1e sveti\xc5\xa1\xc4\x8de Apolona Maleatasa na hribu ni bilo ve\xc4\x8d dovolj prostorno._NEWLINE_Asklepijon (zdravilni tempelj) na Epidavru je bilo najbolj znano sredi\xc5\xa1\xc4\x8de za zdravljenje v klasi\xc4\x8dnem svetu, kraj, kamor so \xc5\xa1li bolni ljudje v upanju, da bodo ozdraveli. \xc4\x8ce so \xc5\xbeeleli izvedeti, katero je pravo zdravilo za njihove bolezni, so morali pre\xc5\xbeiveti no\xc4\x8d v enkoimeteriji, veliki spalni dvorani. V sanjah naj bi jim bog svetoval, kaj morajo storiti, da bi ozdraveli. V sveti\xc5\xa1\xc4\x8du so na\xc5\xa1li gosti\xc5\xa1\xc4\x8de s 160 sobami. V okolici so tudi mineralni izviri, ki so jih uporabljali pri zdravljenju._NEWLINE_Asklepij, najpomembnej\xc5\xa1i bog zdravilstva v antiki, je sveti\xc5\xa1\xc4\x8du prinesel blaginjo, ko se je v  4. in 3. stoletju lotil uresni\xc4\x8devanja programa za raz\xc5\xa1iritev in obnovo monumentalnih stavb. Slava in blaginja sta se nadaljevali v helenisti\xc4\x8dnem obdobju. Leta 87 pred na\xc5\xa1im \xc5\xa1tetjem je sveti\xc5\xa1\xc4\x8de izropal rimski general Sula, leta 67 pred na\xc5\xa1im \xc5\xa1tetjem so ga oplenili pirati. V 2. stoletju na\xc5\xa1ega \xc5\xa1tetja je sveti\xc5\xa1\xc4\x8de pod Rimljani u\xc5\xbeivalo nov razcvet, vendar so ga v letu 395 napadli Goti._NEWLINE_Tudi po uvedbi kr\xc5\xa1\xc4\x8danstva in ukinitvi prero\xc4\x8di\xc5\xa1\xc4\x8da je bilo sveti\xc5\xa1\xc4\x8de v Epidavru znano \xc5\xa1e sredi 5. stoletja, vendar kot kr\xc5\xa1\xc4\x8danski zdravili\xc5\xa1ki center.\n_START_SECTION_\nAsklepij in zdravili\xc5\xa1\xc4\x8de v Epidavru\n_START_PARAGRAPH_\nAsklepij (\xe1\xbc\x88\xcf\x83\xce\xba\xce\xbb\xce\xb7\xcf\x80\xce\xaf\xce\xbf\xcf\x82) je bil sin Apolona in zemljanke Koronide. Ker je bila Koronida Apolonu nezvesta, jo je  usmrtil, ko je bila \xc5\xa1e nose\xc4\x8da, Asklepija pa re\xc5\xa1il iz njenega telesa. Belo vrano, ki mu je prinesla vest o nezvestobi, je spremenil v \xc4\x8drnega krokarja. Ker naj bi kot zdravilec obudil mrtveca, je razjezil Hada, boga podzemlja. Zaradi njegovega vztrajanja ga je Zevs ubil s strelo, ker je deloval proti volji bogov. Po smrti so ga \xc4\x8dastili kot boga, vendar je ostal bli\xc5\xbee ljudem kot bogovom. Asklepija si ve\xc4\x8dinoma predstavljajo v obliki ka\xc4\x8de, ki se plazi med zeli\xc5\xa1\xc4\x8di, po drugi strani pa \xc5\xbeivi med tem in spodnjim svetom, zato je njegov simbol palica, okoli katere je ovita ka\xc4\x8da. Po ljudski vra\xc5\xbei pa lahko na svet prihaja tudi v obliki psa, saj pes po ljudski veri laja, ko se bli\xc5\xbea smrt. Ka\xc4\x8da je \xc5\xa1e danes simbol zdravilstva._NEWLINE_Zdravili\xc5\xa1\xc4\x8de v Epidavru je bil ogromen kompleks zgradb. Na najdi\xc5\xa1\xc4\x8du lahko vidimo ostanke anti\xc4\x8dnega hotela s 160 sobami, v katerih so spali ljudje, ki so pri\xc5\xa1li v zdravili\xc5\xa1\xc4\x8de. To je bilo nujno, saj je bilo najbli\xc5\xbeje mesto Epidaver (5000 prebivalcev) kar 16 kilometrov oddaljeno od samega zdravili\xc5\xa1\xc4\x8da. Imelo je tudi gimnazijo in stadion, na katerem so bila tekmovanja v \xc4\x8dast Asklepija. Najznamenitej\xc5\xa1a stavba poleg Asklepijevega templja je bil gotovo tempelj v obliki tolosa. Okrogla stavba je bila bogato okra\xc5\xa1ena, kot se vidi po najdbah, ki so danes v muzeju. V kletnih prostorih je imela labirint, kamor se je spustil sve\xc4\x8denik, da bi povpra\xc5\xa1al boga za svet. Morda so bile tam tudi ka\xc4\x8de kot simbol prisotnosti boga._NEWLINE_Asklepijevo podro\xc4\x8dje je bilo zdravljenje \xc5\xbeivih, Artemida pa je skrbela za zdravje ljudi, ki so bili med mrtvimi in \xc5\xbeivimi. Zato \xc5\xbeenske od sedmega meseca nose\xc4\x8dnosti do nekaj tednov po porodu niso smele v zdravili\xc5\xa1\xc4\x8de, ker niso veljale za povsem \xc5\xbeive. V kompleksu zgradb je bil tudi Artemidin tempelj. V Asklepijevem zdravili\xc5\xa1\xc4\x8du so zdravili bolne tudi s 'ka\xc4\x8djo terapijo', uspavanega \xc4\x8dloveka so spustili v votlino, polno ka\xc4\x8d brez strupnikov in prebujenje v 'dejanski svet' je povzro\xc4\x8dalo 'smrtni \xc5\xa1ok'. Ljudje so tako kot v dana\xc5\xa1njih \xc4\x8dasih v zahvalo za ozdravljenje prina\xc5\xa1ali darove._NEWLINE_Gledali\xc5\xa1\xc4\x8de so izkopali iz pobo\xc4\x8dja hriba. Oblikoval ga je Poliklet mlaj\xc5\xa1i v 4. stoletju pred na\xc5\xa1im \xc5\xa1tetjem. Izvirnih 34 vrst so v rimskih \xc4\x8dasih podalj\xc5\xa1ali \xc5\xa1e za 21 vrst. Kot je obi\xc4\x8dajno za gr\xc5\xa1ka gledali\xc5\xa1\xc4\x8da (v nasprotju z rimskimi), je bil pogled na bujno pokrajino v ozadju skene sestavni del gledali\xc5\xa1\xc4\x8da in se ni smel zakriti. Sprejme do 14.000 ljudi._NEWLINE_Bilo je namenjeno le za goste zdravili\xc5\xa1\xc4\x8da, saj je od najbli\xc5\xbejega mesta oddaljeno 16 kilometrov. V rimskih \xc4\x8dasih tudi v Gr\xc4\x8diji ljudje niso ve\xc4\x8d radi gledali dramskih predstav, ampak so jim bolj di\xc5\xa1ale gladiatorske igre. Te pa za bolne ljudi niso tako privla\xc4\x8dne, zato so gledali\xc5\xa1\xc4\x8de prenehali uporabljati. Ker v okolici ni mest, v katerih bi lahko uporabili gradbeni material iz gledali\xc5\xa1\xc4\x8da, ga je prekrila zemlja s hriba. Odkrili so ga \xc5\xa1ele leta 1930."